Autoritățile anunță al 15-lea caz confirmat de infectare cu coronavirus de pe teritoriul României. Pacienta este o femeie de 70 de ani din județul Mureș. Grupul de Comunicare Strategică (GCS) a precizat că femeia a revenit din Bologna (Italia), iar de vineri (6 martie) se afla în izolare la domiciliu. Va fi transportată cu izolata la Spitalul de Boli Infecțioase din Cluj-Napoca.

Prefectul Județului Mureș, Mara Togănel, citată de Mediafax, a anunțat declanșarea anchetei epidemiologice pentru idenetificarea tuturor persoanelor care au intrat în contact cu femeia depistată pozitiv astăzi (duminică) cu coronavirus.

Este cel de-al doilea caz de infectare cu noul virus confirmat astăzi, după ce în urmă cu mai mult de o oră, autoritățile au anunțat că o femeie de 42 de ani din București a fost depistată pozitiv.

Informare de presă a Grupului de Comunicare Strategică al Guvernului:

„Caz nou de coronavirus (nr. 15), femeie, 70 de ani, Mureș. Persoana se afla în izolare la domiciliu din data de 6 martie, întrucât a revenit în țară din Italia (Ancona/ Bologna). În cursul zilei de ieri i-au fost recoltate probe, după ce femeia a avut dificultăți de respirație, tuse și febră. Femeia va fi transportată cu izoleta pentru internare la Spitalul de boli infecțioase din Cluj.”

Amintim că până astăzi, 8 martie, cinci persoane au fost declarate vindecate și externate din spital, iar ceilalți zece pacienți sunt internați la spitalele de boli infcțioase din Timișoara, Cluj-Napoca, Iași, Craiova și București.